અમરેલી જિલ્‍લા લેઉવા પટેલ ચેરીટેબલ ટ્રસ્‍ટ સુરત સંચાલિત પટેલ સંકુલ અમરેલી દ્વારા ચાલુ સાલના શિક્ષક દિન ઉજવણી તથા વિશિષ્‍ટ શિક્ષક અભિવાદન સમારોહ યોજાયો હતો. સંસ્‍થાના નિયામક મનસુખભાઈ ધાનાણીના માર્ગદર્શન હેઠળ તથા પૂર્વમામલતદાર એસ.આર. ધાનાણી, ડો. જયદીપકુમાર સાવલીયાની ઉપસ્‍થિતિમાં પટેલ સંકુલ અમરેલી દ્વારા કુલ 3ર શિક્ષકોને વિવિધ વિભાગોમાં ઉત્‍કૃષ્ઠ દેખાવ બદલ અભિવાદન કરીને સન્‍માનવામાં આવ્‍યા હતા. સાથે સાથે પટેલ સંકુલ અમરેલીમાં પ્રાયમરીથી અનુસ્‍નાતકમાં અભ્‍યાસ કરતી વિદ્યાર્થીનીઓએ એક દિવસ શિક્ષકની ભૂમિકા ભજવીને સમગ્ર માહોલ ઉત્‍સાહસભર બનાવ્‍યો હતો. આ તકે નિયામક મનસુખભાઈ ધાનાણીએ જણાવ્‍યું હતું કે શ્રેષ્ઠ શિક્ષકને પુરસ્‍કૃત કરીને એક દિવસ સંપૂર્ણ સતા વિદ્યાર્થીનીઓને આપીને ભવિષ્‍યમાં સમગ્ર સમાજને ઉતમ શિક્ષકો મળે તેવા આશયે પરિણામલક્ષી શિક્ષક દિન ઉજવીએ છીએ. આ તકે પટેલ સંકુલ વિવિધ સમિતિઓનો સભ્‍ય મનસુખભાઈ બોદર, ડાયાભાઈ ગજેરા, કેમ્‍પસ ડાયરેકટર ચતુરભાઈ ખુંટ, હોસ્‍ટેલ ડાયરેકટર વલ્‍લભભાઈ રામાણી, પ્‍લાઝા ડાયરેકટર બ્રિજેશભાઈ પલસાણા, તમામ વિભાગના ડાયરેકટરો, આચાર્યો, ઉપાચાર્યો, પ્રાઘ્‍યાપકો, શિક્ષક ભાઈ-બહેનો મોટી સંખ્‍યામાં ઉપસ્‍થિત રહયા હતા. સમગ્ર સમારોહને સફળ બનાવવા માટે લાઈટ એન્‍ડ સાઉન્‍ડ વિભાગે ભારે જહેમત ઉઠાવી હતી.